ORDE do 23 de marzo de 2010 pola que se establecen as bases reguladoras para a concesión de subvencións, en réxime de concorrencia competitiva, aos clusters empresariais galegos para a mellora da competitividade do tecido empresarial da Comunidade Autónoma de Galicia, e se procede á súa convocatoria para o ano 2010 (código de procedemento IN540A).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 30/03/2010

Os grandes cambios producidos no ámbito empresarial e, en especial, o fenómeno da globalización, provocaron que desde as distintas administracións públicas se planeasen políticas industriais para a mellora da competitividade das pequenas e medianas empresas, que constitúen a armazón empresarial de moitas áreas xeográficas.
A Xunta de Galicia, a través da Consellería de Economía e Industria, vén apostando nos últimos anos por unha política de creación e consolidación de clusters empresariais, como instrumento de impulso daquelas accións que poidan xerar unha mellora da vantaxe competitiva das empresas que, pola súa vez, supoñan unha mellora da competitividade da nosa Comunidade Autónoma galega.
Esta política de clusters está baseada na máis ampla cooperación interempresarial como medio para fortalecer a competitividade do tecido empresarial galego. Esta cooperación configúrase como un elemento estratéxico para reforzar os clusters, involucrando os empresarios da actividade principal e das actividades de subministración e apoio, os centros de investigación e as administracións públicas, e estruturándose como foros explícitos de debate e actuación, en que afrontar e resolver problemas comúns e avanzar na mellora da calidade, a innovación, o proceso tecnolóxico e a formación.
O apoio ao fortalecemento dos clusters constitúe un medio para paliar as consecuencias que certas deficiencias de mercado, relacionadas con problemas de tamaño e coordinación, teñen sobre as posibilidades das empresas de relacionarse entre si, establecer fluxos de coñecemento e acadar a masa crítica suficiente para desenvolver proxectos innovadores que melloren a súa competitividade.
De conformidade co exposto, esta orde diríxese aos clusters empresariais galegos articulando catro liñas de axuda, a liña de Reforzamento para a mellora competitiva dos conglomerados empresariais galegos, a liña de Formación para a mellora da capacitación do seu capital humano, a liña de Bolseiros para a capacitación de novo capital humano para os ditos conglomerados e a liña de Funcionamento para o financiamento de parte dos custos do persoal propio do cluster.
En virtude do exposto e en exercicio das atribucións que me foron conferidas,
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases, que se inclúen como anexo I, polas cales se rexerá a concesión das subvencións da Consellería de Economía e Industria aos clusters empresariais galegos, para a mellora da competitividade do tecido empresarial da Comunidade Autónoma de Galicia.
2. Así mesmo, por medio desta orde convócanse as ditas subvencións para o ano 2010.
Artigo 2º.-Solicitudes.
1. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo II desta orde, Á que se xuntarán os documentos que se especifican no artigo 4º das bases reguladoras.
2. Os formularios normalizados de solicitude de subvención regulados nesta orde deberaos obter, cubrir, validar e imprimir necesariamente o solicitante a través da aplicación informática Axudas virtual (procedemento IN540A), dispoñible no enderezo da internet https://axudasindustria.xunta.es/att.
Tamén se pode acceder, na oficina virtual desta consellería, sita no enderezo da internet
http://economiaeindustria.xunta.es
e no enderezo http://www.xunta.es/presentacion-electronica-da-xunta-de-galicia facendo uso do enlace dispoñible co procedemento IN540A.
Para cubrir correctamente os formularios de solicitude, no citado enderezo da internet disporase de instrucións de axuda, que deberán ser observadas en todo momento polos solicitantes.
O prazo para iniciar solicitudes a través da aplicación informática remata 24 horas antes da finalización do prazo de presentación de solicitudes sinalado no punto 3 deste artigo.
En caso de dúbida, dificultades técnicas ou necesidade de máis información, poderán dirixirse á Dirección Xeral de Industria, Enerxía e Minas a través dos medios sinalados no artigo 4º.
Os anexos desta convocatoria publícanse no DOG exclusivamente para efectos informativos, e é necesario empregar a aplicación informática indicada para a obtención dos formularios de solicitude.
A presentación de solicitudes farase por vía escrita (en soporte papel) ou en formato electrónico ante o Rexistro Telemático da Xunta de Galicia, logo da obtención e formulación dos formularios de acordo co previsto neste artigo.
3. O prazo de presentación de solicitudes será dun mes, contado deSde o día seguinte ao da publicación desta orde no DOG. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
As solicitudes en formato papel presentaranse preferentemente no Rexistro da Xunta de Galicia, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se subscribise o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
As solicitudes tamén se poderán presentar en formato electrónico, en vez de en papel, ante o Rexistro Telemático da Xunta de Galicia, mediante sinatura electrónica do/a representante legal do solicitante ou persoa que o/a representa e cando non sexa preciso achegar ningunha documentación en papel, teranse que cumprir os seguintes requisitos:
-O presentador deberá posuír un certificado dixital en vigor baixo a norma X.509 V3 recoñecido pola plataforma de validación e sinatura electrónica @firma. Os prestadores recoñecidos son: DNI electrónico, Camerfirma, Izenpe, CATCert (Axencia Catalá de Certificación), ANF AC, SCR (Servizo de Certificación dos Rexistradores), ACA, ACCV (Autoridade de Certificación da Comunidade Valenciana), Ancert (Axencia Notarial de Certificación), FNMT (Fábrica Nacional de Moeda e Timbre), Firmaprofesional e BANESTO CA.
-Xunto cos formularios de solicitude, deberá anexarse en formato electrónico a documentación a que fai referencia o artigo 4.2º das bases reguladoras. Para isto, no proceso de formalización telemática permitiranse anexar á solicitude os arquivos informáticos necesarios (preferentemente en formato PDF e cun tamaño máximo de 7MB por arquivo). No caso de presentación telemática, unha vez asinados co certificado dixital do presentador os formularios normalizados, procederase á transferencia telemática da dita documentación ao Rexistro Telemático da Xunta de Galicia, creado polo Decreto 164/2005, do 16 de xuño. Unha vez completado o proceso de transferencia telemática, efectuarase a anotación correspondente no rexistro de entrada, e nese momento expedirase, empregando as características da aplicación telemática, un recibo no cal quedará constancia do feito da presentación.
4. A Consellería de Economía e Industria velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei orgánica 15/1999, do 13 de decembro, de protección de datos de carácter persoal, adoptándose tanto as medidas de seguridade técnicas como organizativas.
A finalidade da recolla e tratamento dos datos persoais será estritamente a xestión e tratamento do expediente correspondente e as que deriven da aplicación da Lei 4/2006, do 30 de xuño, de transparencia e de boas prácticas na Administración pública galega.
Os datos non serán obxecto de cesión a terceiros; no entanto, a Consellería de Economía e Industria revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso.
Decláranse recoñecidos e poderán exercerse os dereitos de acceso, rectificación, cancelación e oposición previstos na lei, dirixindo un escrito á Dirección Xeral de Industria, Enerxía e Minas, Edificio Administrativo San Caetano s/n, bloque 5, 4º andar, 15781 Santiago de Compostela, indicando no sobre ou no asunto do escrito Dereitos LOPD - Procedemento IN540A.
Artigo 3º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a seis meses.
Artigo 4º.-Información aos interesados.
Sobre este procedemento administrativo, que ten o código IN540A, poderase obter documentación normalizada ou información adicional na Dirección Xeral de Industria, Enerxía e Minas, a través dos seguintes medios:
a) Páxina web oficial da consellería:
http://economiaeindustria.xunta.es.
b) Os teléfonos da dita dirección xeral: 881 99 92 83 e 881 99 93 24.
c) O enderezo electrónico: cei.dxiem.axudascluster@xunta.es.
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Xunta de Galicia, que é o 012 (desde o resto do Estado: 902 12 00 12).
Disposicións derradeiras
Primeira.-Habilitación para o desenvolvemento.
Facúltase o director xeral de Industria, Enerxía e Minas para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor ao día seguinte ao da súa publicación no Diario Oficial de Galicia.
Santiago de Compostela, 23 de marzo de 2010.
Javier Guerra Fernández
Conselleiro de Economía e Industria
ANEXO I
Bases reguladoras para a concesión de subvencións, en réxime de concorrencia competitiva, aos clusters empresariais galegos para a mellora da competitividade do tecido empresarial da Comunidade Autónoma de Galicia
Artigo 1º.-Obxecto e réxime das subvencións.
1. As subvencións reguladas por estas bases teñen por obxecto as seguintes liñas: Reforzamento, Formación, Bolseiros e Funcionamento.
2. O procedemento de concesión destas subvencións tramitarase en réxime de concorrencia competitiva, e terase en conta o seguinte:
-Con respecto ás dúas primeiras liñas de axuda, Reforzamento e Formación, o dito procedemento quedará suxeito ao Regulamento (CE) 800/2008 da Comisión, do 6 de agosto de 2008, polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías).
-Con respecto á cuarta liña de axudas, Funcionamento, o dito procedemento quedará suxeito ao Regulamento (CE) 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis, ao Regulamento (CE) 875/2007 da Comisión, do 24 de xullo de 2007, relativo á aplicación dos artigos 87 e 88 do Tratado CE ás axudas de minimis no sector pesqueiro e que modifica o Regulamento (CE) 1860/2004, e ao Regulamento (CE) 1535/2007 da Comisión, do 20 de decembro de 2007, relativo á aplicación dos artigos 87 e 88 do Tratado CE ás axudas minimis no sector da produción de produtos agrícolas.
-Con respecto á terceira liña de axudas, Bolseiros, o dito procedemento non quedará suxeito a ningún regulamento comunitario de compatibilidade de axudas, por tratarse de axudas que se concederán a persoas físicas, en concepto de bolsas, para completar a súa formación dentro dun determinado conglomerado empresarial.
3. Consideraranse actuacións e gastos subvencionables dentro de cada liña de axuda, os recollidos nos seguintes números 3.1, 3.2, 3.3 e 3.4.
3.1. Liña de reforzamento.
Esta liña de axuda quedará suxeita ao artigo 26 Axudas ás pemes para servizos de consultoría do Regulamento xeral de exención por categorías.
Dentro desta liña consideraranse subvencionables os servizos de consultoría prestados por consultores externos que teñan por finalidade procurar a mellora competitiva do conglomerado empresarial que represente o cluster. Estes servizos poderán estar dirixidos:
-Directamente ao cluster, caso en que terán unha repercusión sobre o conxunto do conglomerado empresarial, e poderán consistir en: elaboración ou reformulación dos plans estratéxicos, elaboración e desenvolvemento de plans ou estudos de dinamización, comunicación, potenciación, benchmarking, cooperación, etc.
-Ao cluster en colaboración con empresas adheridas a el, que deberán ter a categoría de pequena ou mediana empresa (peme), e poderán consistir en: elaboración, programación e implementación de accións para a mellora das distintas áreas funcionais das empresas participantes (aprovisionamento, produción, loxística, recursos humanos, financeira, etc). Nesta modalidade, para a consideración de peme observarase ao disposto no anexo I do citado Regulamento xeral de exención por categorías.
Consideraranse subvencionables os custos destes servizos, sempre que cumpran os seguintes requisitos:
-Deberán realizarse dentro do período comprendido entre a data de presentación da solicitude de subvención e a data límite de xustificación establecida no artigo 16º.
-Non poderán consistir en actividades permanentes ou periódicas, nin estarán relacionados cos gastos de explotación normais, como son os servizos rutinarios de asesoría fiscal, os servizos xurídicos periódicos ou os de publicidade.
-Non poderán corresponder a servizos de consultoría relacionados con internacionalización ou exportación.
3.2. Liña de formación.
Esta liña de axuda quedará suxeita á sección 8 Axudas á formación, no que respecta á formación xeral, do Regulamento xeral de exención por categorías.
Dentro desta liña consideraranse subvencionables aquelas accións formativas desenvolvidas ou contratadas polo cluster que teñan por finalidade procurar a mellora da capacitación do capital humano pertencente ao conglomerado empresarial que represente o cluster.
Dentro destas accións formativas consideraranse como gastos subvencionables, sempre que fosen realizados dentro do período comprendido entre a data de presentación da solicitude de subvención e a data límite de xustificación establecida no artigo 16º, os seguintes custos:
-Custos de persoal docente.
-Gastos de desprazamento do persoal docente, incluído o aloxamento.
-Outros gastos correntes tales como materiais e subministracións vinculados directamente á acción formativa.
-Amortización de instrumentos e equipamentos en proporción á súa utilización exclusiva para a acción formativa.
-Custos de servizos de asesoría en relación coa acción formativa.
-Custos indirectos xerais (gastos administrativos, alugueres, gastos xerais) ata o importe equivalente ao dos demais custos subvencionables.
3.3. Liña de bolseiros.
Dentro desta liña consideraranse subvencionables aquelas bolsas xestionadas polo cluster que formen parte dun programa formativo e que teñan por finalidade procurar a capacitación de novo capital humano para o conglomerado empresarial que represente o cluster, mediante a súa incorporación ao propio cluster ou a calquera organización empresarial do conglomerado.
Considerarase como gastos subvencionables o importe das bolsas, dentro do período comprendido entre o 1 de xaneiro de 2010 e a data límite de xustificación establecida no artigo 16º.
Sen prexuízo dos requirimentos establecidos no dito plan formativo, as persoas que desexen optar a estas bolsas deberán reunir, polo menos, os seguintes requisitos:
-Estar en posesión dalgunha titulación universitaria ou de formación profesional de grao medio ou superior.
-Non ter gozado anteriormente doutra bolsa destas características no cluster.
-Non ter emprego remunerado nin gozar doutra bolsa ou axuda.
-Estar ao día no cumprimento das súas obrigas tributarias e fronte á Seguridade Social.
-Non estar incursa en ningunha das prohibicións para obter a condición de beneficiario/a sinaladas no artigo 10 da Lei 9/2007, do 13 de xuño, de subvencións de Galicia.
3.4. Liña de funcionamento.
Esta liña de axuda quedará suxeita ao Regulamento (CE) 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis, ao Regulamento (CE) 875/2007 da Comisión, do 24 de xullo de 2007, relativo á aplicación dos artigos 87 e 88 do Tratado CE ás axudas de minimis no sector pesqueiro e que modifica o Regulamento (CE) 1860/2004, e ao Regulamento (CE) 1535/2007 da Comisión, do 20 de decembro de 2007, relativo á aplicación dos artigos 87 e 88 do Tratado CE ás axudas minimis no sector da produción de produtos agrícolas.
Dentro desta liña consideraranse subvencionables os custos de persoal, técnico e administrativo, que forme parte do cadro de persoal propio do cluster, correspondentes ao período comprendido entre o 1 de xaneiro de 2010 e a data límite de xustificación establecida no artigo 16º.
4. Cando o importe do gasto subvencionable supere a contía de 12.000 euros no suposto de prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores con carácter previo á contratación do compromiso para a prestación do servizo, salvo que polas especiais características dos gastos subvencionables non exista no mercado suficiente número de entidades que o presten.
A elección entre as ofertas presentadas, que deberán achegarse na xustificación ou, de ser o caso, na solicitude de subvención, realizarase conforme criterios de eficiencia e economía, e deberá xustificarse expresamente na memoria a elección cando non recaia na proposta económica máis vantaxosa.
Artigo 2º.-Financiamento e concorrencia.
1. As subvencións que se establezan para as actuacións obxecto desta orde, segundo a liña de axuda Á que pertenzan, serán con cargo ás dúas aplicacións orzamentarias seguintes:
Ver referencia pdf "06000D005P048.PDF"
Establécese o dito importe máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte da aplicación dos criterios do artigo 9º.
2. Nos seguintes puntos 2.1, 2.2, 2.3 e 2.4 indícase, para cada liña de axuda, a contía da subvención e a intensidade máxima de axuda.
A intensidade máxima de axuda reflicte a porcentaxe máxima de subvención, definida en equivalente en subvención bruta, que se pode obter para os mesmos gastos subvencionables, despois de sumar todas as axudas ou subvencións procedentes de calquera Administración ou calquera dos seus organismos, entes públicos ou privados, nacionais ou internacionais.
2.1. Liña de reforzamento.
A subvención poderá acadar ata o 50% dos custos subvencionables, e será esta porcentaxe a intensidade máxima de axuda.
2.2. Liña de formación.
A subvención poderá acadar ata o 60% dos custos subvencionables, e será esta porcentaxe a intensidade máxima de axuda.
2.3. Liña de bolseiros.
A subvención poderá acadar ata o 100% do importe das bolsas, e será esta porcentaxe a intensidade máxima de axuda, estando limitado o importe por bolsa e mes a 1.200 .
2.4. Liña de funcionamento.
A subvención poderá acadar ata o 100% dos custos subvencionables, e será esta porcentaxe a intensidade máxima de axuda, estando limitado o importe da subvención a 50.000  por cluster.
Así mesmo, observarase o disposto nos regulamentos de axudas minimis a que está suxeita esta liña, en relación co límite da axuda:
-A axuda total de minimis concedida a un cluster determinado non será superior a 200.000  durante calquera período de tres exercicios fiscais.
-A axuda total de minimis concedida a un cluster que opere no sector do transporte por estrada non será superior a 100.000  durante calquera período de tres exercicios fiscais.
-A axuda total de minimis concedida a un cluster que opere no sector pesqueiro non será superior a 30.000  durante calquera período de tres exercicios fiscais.
-A axuda total de minimis concedida a un cluster que opere no sector da produción de produtos agrícolas noN será superior a 7.500  durante calquera período de tres exercicios fiscais.
A axuda de minimis non se acumulará con ningunha axuda estatal, correspondente aos mesmos gastos subvencionables, se a dita acumulación dá lugar a unha intensidade de axuda superior á establecida para as circunstancias concretas de cada caso nun regulamento de exención por categorías ou nunha decisión adoptada pola Comisión.
Artigo 3º.-Beneficiarios.
Poderán ser beneficiarios das subvencións, sen prexuízo de reunir os demais requisitos establecidos nestas bases, os clusters empresariais galegos pertencentes aos sectores industriais e de servizos a que se refire o artigo 3 da Lei 21/1992, do 16 de xullo, de industria, sen prexuízo do establecido pola lexislación comunitaria.
Para estes efectos considerarase cluster empresarial galego calquera entidade asociativa sen ánimo de lucro e legalmente constituída, que cumpra os seguintes requisitos:
-Que da súa denominación e dos seus fins se deduza o seu funcionamento como cluster.
-Estar configurado como unha concentración de empresas representativas dos diferentes elos que conforman unha cadea económica ou conglomerado empresarial galego.
-Actuar de forma conxunta, potenciando as relacións e interconexións máis alá das estritamente contractuais, para lograr melloras de competitividade individuais.
-Operar nunha mesma cadea de valor con intereses comúns, xa sexan mesmos clientes, mesmo campo de actuación, mesmo produto, mesmos procesos, necesidade de compartir coñecementos, etc.
-Respectar a autonomía das empresas e, en cooperación, construír recursos, capacidades e competencias que de forma individual non poderían acadar, mellorando o atractivo do territorio no que se sitúan para o desenvolvemento futuro das actividades produtivas.
En todo caso, de acordo co establecido no Regulamento xeral de exención por categorías, para a liña de axuda de Reforzamento, quedarán excluídos os clusters que representen cadeas económicas ou conglomerados empresariais que abranguen as seguintes actividades:
-Actividades nos sectores da pesca e da acuicultura.
-Actividades de produción primaria de produtos agrícolas.
-Actividades no sector do carbón.
Artigo 4º.-Solicitudes.
1. As solicitudes para participar no procedemento de concesión das subvencións presentaranse na forma e prazo que se indica no artigo 2º da convocatoria.
2. Xunto coa solicitude deberá presentarse a seguinte documentación (en orixinal ou copia compulsada, cando a presentación da solicitude se faga por vía escrita) ou anexarse en formato electrónico (cando a presentación da solicitude se faga en formato electrónico):
a) Acta e estatutos de constitución e modificacións posteriores, se é o caso, e acreditación da súa inscrición no rexistro correspondente, así como o código de identificación fiscal.
b) Poder suficiente do representante do cluster solicitante, acompañado do seu documento nacional de identidade.
Alternativamente á presentación do DNI, a persoa representante poderá dar o seu consentimento para que o órgano instrutor comprobe os seus datos de carácter persoal, por medio de conexión telemática co servizo horizontal de acceso aos sistemas de verificación de datos de identidade e de residencia do Ministerio de Administracións Públicas, de acordo co disposto nos artigos 2.2º e 3.2º do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos.
c) Datos do cluster solicitante (modelo normalizado do anexo III).
d) Memoria e orzamento de cada unha das actuacións para as que se solicita subvención, ordenándoas pola súa prioridade de realización dentro de cada liña de axuda, que deberá incluír (modelo normalizado do anexo IV):
Liña de reforzamento:
-Descrición, obxectivos e calendario de realización dos servizos de consultoría.
-Xustificación da súa viabilidade técnico-económica e a súa necesidade.
-Indicarase se os servizos de consultoría están dirixidos directamente ao cluster ou ao cluster en colaboración con pemes adheridas a el, caso en que se incluirá a súa relación (razón social, CIF, localización, categoría empresa, facturación e nº de empregados).
-O custo de servizos de consultoría prestados por consultores externos, tendo en conta a este respecto a obriga sinalada no artigo 1.4º.
Liña de formación:
-Descrición, obxectivos e calendario de realización da acción formativa.
-Xustificación da súa viabilidade técnico-económica e a súa necesidade.
-Número de empregados do conglomerado empresarial e número de empresas deste beneficiarios da acción formativa.
-Relación de custos considerados subvencionables, segundo o establecido no artigo 1.3º, tendo en conta a obriga sinalada no artigo 1.4º para os custos de servizos de asesoría.
-Custo por alumno (custo subvencionable/nº de empregados beneficiarios).
Liña de bolseiros:
-Descrición, obxectivos e calendario de realización do programa formativo en que están integradas as bolsas.
-Descrición de cada unha das bolsas: obxecto, titulación requirida, duración e importe.
Liña de funcionamento:
-O custo de todo o persoal propio do cluster para o ano 2010.
-Relación do persoal técnico e administrativo propio do cluster, para o que se solicita subvención (identificación, posto, período e custo).
e) Declaración responsable de non estar incurso en ningunha das circunstancias previstas nos puntos 2 e 3 do artigo 10 da Lei 9/2007, do 13 de xuño, de subvencións de Galicia (modelo normalizado do anexo V).
f) Declaración expresa sobre a concesión ou solicitude doutras axudas ou subvencións para a mesma finalidade, procedentes de calquera Administración ou calquera dos seus organismos, entes públicos ou privados, nacionais ou internacionais (modelo normalizado do anexo VI).
g) Declaración expresa sobre a concesión ou solicitude nos últimos tres anos doutras axudas ou subvencións, amparadas pola cláusula de minimis, procedentes de calquera Administración ou calquera dos seus organismos, entes públicos ou privados, nacionais ou internacionais (modelo normalizado do anexo VII).
h) Declaración de compromiso de utilización da lingua galega (modelo normalizado do anexo VIII).
i) No caso de estar exento do imposto sobre o valor engadido (IVE), documentación acreditativa da mencionada exención.
j) Certificacións expedidas polos organismos competentes, acreditativas de estar ao día no cumprimento das súas obrigas tributarias e coa Seguridade Social, e de non ter pendente de pagamento ningunha débeda, por ningún concepto, coa Administración pública da Comunidade Autónoma, no caso de que o solicitante denegase expresamente a autorización ao órgano xestor para que solicite de oficio estas certificacións.
Artigo 5º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
2. De conformidade co disposto no artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención polo interesado comportará a autorización ao órgano xestor para solicitar as certificacións que deben emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
Non obstante, o solicitante poderá denegar o consentimento, facéndoo constar expresamente no formulario de solicitude, deberá presentar entón as certificacións a que fai referencia este punto.
De conformidade co artigo 20.3º da Lei 9/2007, do 13 de xuño, de subvencións de Galicia, as solicitudes dos interesados irán acompañadas dos documentos e das informacións determinadas na norma ou convocatoria, salvo que os documentos exixidos xa estivesen en poder de calquera órgano da Administración actuante; neste caso o solicitante poderá acollerse ao establecido na letra f) do artigo 35º da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se faga constar a data e o órgano ou a dependencia en que foron presentados ou, se é o caso, emitidos, e cando non transcorresen máis de cinco anos desde a finalización do procedemento a que corresponda.
Nos supostos de imposibilidade material de obter o documento, o órgano competente poderá requirirlle ao solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das subvencións concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 6º.-Órganos competentes.
A Dirección Xeral de Industria, Enerxía e Minas será o órgano competente para a instrución do procedemento de concesión das subvencións, e correspóndelle ao conselleiro de Economía e Industria ditar a resolución da concesión.
Artigo 7º.-Instrución do procedemento.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se lle terá por desistido na súa petición, logo da correspondente resolución.
Este requirimento de emenda tamén se fará se das certificacións obtidas de conformidade co artigo 5.2º resulta que o solicitante non está ao día no pagamento das súas obrigas tributarias co Estado, coa Comunidade Autónoma e coa Seguridade Social, ou no suposto de que sexa necesario achegar calquera outra documentación, logo de aplicarse o disposto na letra f) do artigo 35 da Lei 30/1992, do 26 de novembro.
2. Sen prexuízo do disposto no parágrafo anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
Artigo 8º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das subvencións aos interesados.
2. A composición da comisión de valoración será a seguinte:
a) Presidente: o director xeral de Industria, Enerxía e Minas.
b) Vogais: un/ha subdirector/a xeral, un/ha xefe/a de servizo e un/ha funcionario/a da Dirección Xeral de Industria, Enerxía e Minas, este último actuará como secretario.
c) Poderá estar asistida polo persoal técnico que se considere necesario.
3. Na proposta de concesión que formule a comisión figurarán, de xeito individualizado, os solicitantes propostos para obter a subvención, e especificarase a avaliación que lle corresponde segundo os criterios recollidos no artigo seguinte. Así mesmo, indicaranse, para cada un deles, as actuacións subvencionables e o importe da subvención, ata esgotar o crédito dispoñible.
4. O resto das actuacións subvencionables quedarán en reserva para seren atendidas ben co crédito que quedase libre de producirse algunha renuncia ou modificación nas actuacións inicialmente subvencionadas, ben co incremento dos créditos orzamentarios destinados a estas subvencións. Para estes efectos, poderán realizarse sucesivas propostas de resolución conforme o sinalado neste artigo.
Artigo 9º.-Criterios de valoración.
Cada unha das catro liñas de axuda será avaliada de forma independente, e deberá confeccionarse, en consecuencia, unha orde de prelación para as actuacións pertencentes a cada unha delas.
Os criterios de valoración que servirán de base para a determinación da preferencia das actuacións consideradas subvencionables e da contía da subvención, por orde decrecente de importancia, serán os seguintes:
a) A tipoloxía da actuación (máximo 35 puntos). Este criterio utilizarase para as liñas de axuda de Reforzamento, Formación e Bolseiros, e nel valorarase:
-O carácter innovador da actuación dentro do correspondente conglomerado empresarial.
-O nivel de definición, claridade e precisión na memoria da actuación (descrición, obxectivos, calendario de realización, xustificación da viabilidade técnico-económica e necesidade).
b) A repercusión da actuación. Neste criterio valorase:
*Liña de reforzamento (máximo 30 puntos):
-A necesidade da actuación dentro do conglomerado empresarial.
-A quen se dirixen os servizos de consultoría, tendo preferencia os dirixidos directamente ao cluster por ter unha repercusión sobre o conxunto do conglomerado empresarial, fronte aos dirixidos ao cluster en colaboración con pemes adheridas a el, nas cales se valorará o maior número de empresas participantes.
*Liña de formación (máximo 30 puntos):
-A necesidade da acción formativa dentro do conglomerado empresarial.
-O maior número de empregados do conglomerado empresarial e do número de empresas do mesmo beneficiarios da acción formativa, así como a duración da acción formativa e o custo por alumno.
*Liña de bolseiros (máximo 30 puntos):
-O obxecto da bolsa, a súa duración e o seu importe.
*Liña de funcionamento (máximo 65 puntos):
-O custo do persoal propio do cluster para o ano 2010.
-O posto e o custo do persoal propio do cluster para o cal se solicita subvención.
c) O peso específico e o carácter estratéxico na economía galega do conglomerado empresarial correspondente (máximo 15 puntos).
d) A representatividade do cluster dentro do conglomerado empresarial a que represente (máximo 15 puntos).
e) O emprego da lingua galega na realización de actividades ou condutas para as que se solicita a axuda, de conformidade co disposto na letra l) do artigo 20.2º da Lei 9/2007, do 13 de xuño, de subvencións de Galicia (máximo 3 puntos).
f) A solicitude presentada correctamente, sen que sexa necesaria a súa rectificación nin petición de documentación complementaria (máximo 2 puntos).
No caso de empates, elixiranse as actuacións cunha maior puntuación na epígrafe máis ponderada, seguindo a orde decrecente anterior.
Co obxecto de poder atender actuacións de todos os cluster e, así mesmo, poder outorgarlles a porcentaxe máxima de subvención para garantir o seu desenvolvemento, a Comisión de Valoración poderá:
-Fixar un número máximo de actuacións que serán subvencionadas dentro de cada liña de axuda para un mesmo cluster.
-Limitar o custo máximo que se subvencionará naquelas actuacións que teñan un custo significativo respecto das dispoñibilidades orzamentarias desta convocatoria.
Artigo 10º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que consideren pertinentes.
2. Porén, poderase prescindir do trámite a que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 11º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.
2. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía, ou, se é o caso, a causa de denegación.
En ningún caso o importe das subvencións concedidas poderá superar o custo da actividade que vai desenvolver o beneficiario ou, se é o caso, a porcentaxe máxima do investimento subvencionable legalmente establecida.
3. O prazo máximo para resolver e notificar a resolución ao interesado será de seis meses, contados a partir do día seguinte ao do remate do prazo para a presentación de solicitudes. Se transcorrese o prazo máximo para resolver sen que se ditase resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido na letra b) do artigo 59.6º da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web da Consellería de Economía e Industria. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada.
As solicitudes desestimadas notificaranse individualmente, con indicación das causas da desestimación.
Artigo 12º.-Réxime de recursos.
As resolucións ditadas ao abeiro da correspondente orde de convocatoria porán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Economía e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da notificación da resolución, se esta fose expresa, ou de seis meses contados a partir do seguinte a aquel no que se produza o acto presunto.
Artigo 13º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou por calquera dos seus organismos, entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da resolución de concesión, por instancia do beneficiario, sempre que este presente a solicitude de modificación con anterioridade á data de finalización do prazo de xustificación do investimento obxecto da subvención, e se cumpran os seguintes requisitos:
-Que a actividade, conduta ou modificación do proxecto estea comprendida dentro da finalidade das bases reguladoras.
-Que se acredite a inexistencia de prexuízo a terceiros.
-Que os novos elementos e circunstancias que motiven a modificación, de ter concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Economía e Industria logo da instrución do correspondente expediente, en que se lle dará audiencia ao interesado nos termos previstos no artigo 10º.
Artigo 14º.-Aceptación e renuncia.
1. Sen prexuízo dos recursos que procedan contra a resolución, transcorridos quince días naturais desde a notificación ou publicación desta sen que o interesado comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiario.
2. A renuncia á subvención poderase facer axustándose ao modelo que se inclúe como anexo IX destas bases reguladoras, así como por calquera outro medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de que se comunicase a renuncia en prazo, o conselleiro ditará a correspondente resolución nos termos do artigo 42.1º da mesma lei.
Artigo 15º.-Obrigas dos beneficiarios.
a) Executar as actuacións que fundamenten a concesión da subvención.
b) Xustificar ante o órgano concedente o cumprimento dos requisitos e das condicións, así como a realización das actuacións e o cumprimento da finalidade que determinen a concesión ou o desfrute da subvención.
c) Someterse ás actuacións de comprobación que serán efectuadas polo órgano concedente, así como a calquera outra actuación de comprobación e control financeiro que poidan realizar os órganos de control competentes, tanto autonómicos como estatais ou comunitarios, para o que achegará canta información lle sexa requirida no exercicio das actuacións anteriores.
d) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
e) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso.
f) Conservar os documentos xustificativos da aplicación de fondos recibidos, incluídos os documentos electrónicos, mentres poidan ser obxecto das actuacións de comprobación e control.
g) Adoptar as medidas de difusión contidas no artigo 15.3º da Lei 9/2007, do 13 de xuño, de subvencións de Galicia. Estas medidas deberán adecuarse ao obxecto subvencionado, tanto na súa forma como na súa duración, e poderán consistir na inclusión da imaxe institucional da entidade concedente, así como en lendas relativas ao financiamento público en carteis, placas, material impreso, medios electrónicos ou audiovisuais, ou ben en mencións realizadas en medios de comunicación.
h) Proceder ao reintegro dos fondos percibidos nos supostos establecidos no artigo 33 da Lei 9/2007, do 13 de xuño, de subvencións de Galicia.
Artigo 16º.-Xustificación da subvención.
1. Para cobrar a subvención concedida, o beneficiario deberá presentar a seguinte documentación nos lugares sinalados no artigo 2º da convocatoria, en orixinal ou fotocopia compulsada, e terá de prazo para presentala ata o 30 de novembro de 2010 (inclusive):
a) Memoria explicativa de cada unha das actuacións realizadas que foron obxecto de subvención, clasificadas por liña de axuda (Reforzamento, Formación, Bolseiros ou Funcionamento).
b) Documentación xustificativa do gasto:
*Liñas de reforzamento e formación:
-Resumo das actuacións realizadas, indicando para cada unha delas os gastos subvencionables, o provedor, o importe e a data do xustificante de cada gasto.
-Xustificación do gasto: orixinal ou copia compulsada das facturas en relación cos gastos subvencionables.
-Para as actuacións pertencentes á liña de Reforzamento deberán presentar ademais a seguinte documentación: para aqueles gastos subvencionables que superen os 12.000 , deberase presentar a documentación exixida no artigo 1.4º, salvo que xa fose presentada coa solicitude de subvención.
-Para as actuacións pertencentes á liña de Formación deberán presentar ademais a seguinte documentación: programa detallado do curso, a súa duración, curriculum vitae do persoal docente, número e identificación dos participantes e empresas a que pertencen, indicando se está ou non adherida ao cluster. Así mesmo, para os gastos de servizos de asesoría que superen os 12.000 , deberase presentar a documentación exixida no artigo 1.4º, salvo que xa fose presentada coa solicitude de subvención.
*Liña de bolseiros:
-Resumo das bolsas outorgadas, indicando para cada unha delas o bolseiro (DNI e nome), a súa duración, as entidades en que desenvolveu a bolsa, a súa actividade e unha declaración de cumprimento dos requisitos exixidos no artigo 1.3º.
-Copia compulsada do documento contractual de cada unha das bolsas.
*Liña de funcionamento:
-Copia compulsada das nóminas e do TC2 do persoal propio do cluster que foi obxecto de subvención.
c) Documentación xustificativa do pagamento:
-Orixinal ou copia compulsada da transferencia bancaria, certificacións bancarias ou extractos bancarios, das facturas, bolsas ou nóminas. Nestes documentos deberán estar claramente identificados o receptor e o emisor do pagamento, e o concepto, así como a identificación da factura, bolsa ou nómina.
-Ademais, para a liña de funcionamento, copia compulsada do TC1.
-Non se admitirán como xustificantes de pagamento os obtidos a través da internet se non están validados pola entidade bancaria ou non dispoñen de códigos para a súa verificación por terceiros na sede electrónica da dita entidade.
d) Declaración complementaria do conxunto das axudas solicitadas para as mesmas actuacións subvencionadas, tanto as aprobadas ou concedidas, como as pendentes de resolución, das distintas administracións públicas ou calquera dos seus organismos, entes públicos ou privados, nacionais ou internacionais.
e) Declaración complementaria do conxunto de axudas solicitadas nos últimos tres anos, amparadas pola cláusula de minimis, tanto as aprobadas ou concedidas, como as pendentes de resolución, das distintas administracións ou calquera dos seus organismos, entes públicos ou privados, nacionais ou internacionais.
f) Certificación expedida pola entidade bancaria na cal se sinale o número de conta do beneficiario onde se deba realizar o pagamento.
g) Certificacións expedidas polos organismos competentes, acreditativas de estar ao día no cumprimento das súas obrigas tributarias e coa Seguridade Social, e de non ter pendente de pagamento ningunha débeda, por ningún concepto, coa Administración pública da Comunidade Autónoma, no caso de que o solicitante denegase expresamente a autorización ao órgano xestor para que solicite de oficio estas certificacións.
2. A documentación xustificativa dos gastos e pagamentos a que se fai referencia nos puntos 1.b) e c) deste artigo deberá axustarse aos períodos establecidos no artigo 1.3º destas bases reguladoras, para cada liña de axuda.
3. Transcorrido o prazo indicado sen que o beneficiario presentase a documentación solicitada, poderase entender que renuncia á subvención. Neste caso, o conselleiro ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
4. Os órganos competentes da Consellería de Economía e Industria poderán solicitar as aclaracións ou informes relativos á xustificación do investimento que consideren convenientes. No caso de que non fosen remitidos polo beneficiario dentro do prazo que se sinale, poderá entenderse que renuncia á subvención.
Artigo 17º.-Pagamento.
1. Recibida a documentación xustificativa da subvención, os órganos competentes da consellería, antes de proceder ao seu pagamento, poderán realizar as actuacións de comprobación oportunas para verificar o cumprimento das actuacións subvencionadas.
2. As subvencións minoraranse proporcionalmente se o investimento xustificado é inferior ao orzamento que serviu de base para a resolución da concesión, sempre que estea garantida a consecución do obxecto. No caso de concorrer con outras axudas, aplicarase o disposto no artigo 2.2º respecto ás intensidades máximas de axuda.
3. Cada unha das actuacións que foron subvencionadas poderán irse xustificando a medida que se vaian realizando, para os efectos do cobramento da súa subvención, non tendo a consideración de pagamento á conta xa que cada actuación subvencionada ten un obxecto único e independente do resto.
4. Poderán realizarse pagamentos anticipados das subvencións reguladas por estas bases, de acordo co establecido no artigo 31.6º da Lei 9/2007, do 13 de xuño, de subvencións de Galicia, nos artigos 63, 65 e 67 do Decreto 11/2009, do 8 de xaneiro, polo que se aproba o regulamento de dita lei, e nos seguintes parágrafos.
Os pagamentos anticipados suporán entregas de fondos con carácter previo á xustificación, como financiamento necesario para poder levar a cabo as actuacións subvencionadas. Estes pagamentos deberán ser solicitados polo beneficiario, de ser o caso, logo da notificación ou publicación da resolución de concesión e na forma e prazo indicados nela, e quedarán suxeitos ás seguintes condicións:
-Para cada unha das catro liñas de axuda reguladas nestas bases (Reforzamento, Formación, Bolseiros e Funcionamento), poderase anticipar ata o 80% do importe da subvención concedida en cada unha delas, por ser autorizado polo Consello da Xunta.
-Para as liñas de axuda de Reforzamento e Formación, o beneficiario queda exonerado da constitución de garantía, por ser autorizado polo Consello da Xunta.
-Para as liñas de axuda de Bolseiros e Funcionamento, o beneficiario queda exonerado da constitución de garantía, conforme o establecido na letra f) do artigo 65.4º do Decreto 11/2009, do 8 de xaneiro.
Artigo 18º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases reguladoras seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 19º.-Control.
1. A Consellería de Economía e Industria poderá levar a cabo as actividades de inspección que considere oportunas para controlar o cumprimento das subvencións.
2. Ademais do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, se é o caso, dos servizos da Comisión Europea e do Tribunal de Contas Europeo.
Artigo 20º.-Publicidade.
No prazo máximo de tres meses contados desde a data de resolución da concesión, publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Malia o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Economía e Industria.
Artigo 21º.-Remisión normativa.
Para todo o non previsto nestas bases observarase o previsto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, no Regulamento (CE) 800/2008 da Comisión, do 6 de agosto de 2008, polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías), no Regulamento (CE) 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis, no Regulamento (CE) 875/2007 da Comisión, do 24 de xullo de 2007, relativo á aplicación dos artigos 87 e 88 do Tratado CE ás axudas de minimis no sector pesqueiro e que modifica o Regulamento (CE) 1860/2004, no Regulamento (CE) 1535/2007 da Comisión, do 20 de decembro de 2007, relativo á aplicación dos artigos 87 e 88 do Tratado CE ás axudas minimis no sector da
produción de produtos agrícolas, e no resto de normativa que resulte de aplicación.
Ver referencia pdf "06000D005P048.PDF"